Na temelju članka 15. Zakona o javnoj nabavi („Narodne novine“, br. 120/16, 114/22 i 48/26) i članka 34. Statuta Grada Čazme („Službeni vjesnik“, br. 13/21 i 39/25), Gradsko vijeće Grada Čazme na svojoj  __. sjednici održanoj dana ______________ 2026. godine, donosi

PRAVILNIK 
O IZMJENAMA I DOPUNAMA PRAVILNIKA O PROVEDBI POSTUPAKA JEDNOSTAVNE NABAVE ROBA, RADOVA I USLUGA GRADA ČAZME

Članak 1.
	U Pravilniku o provedbi postupka jednostavne nabava roba, radova i usluga Grada Čazme (Službeni vjesnik 73/2026), članak 2. stavak 6. mijenja se i glasi: 
„ Naručitelj je u provedbi postupaka jednostavne nabave obvezan poštivati načela javne nabave iz članka 4. ZJN, a osobito načela tržišnog natjecanja, jednakog tretmana, zabrane diskriminacije, transparentnosti i razmjernosti. Na sprječavanje, prepoznavanje i uklanjanje sukoba interesa na odgovarajući se način primjenjuju članci 75. do 83. ZJN. Predstavnici naručitelja obvezni su postupati u skladu s tim odredbama, uključujući obveze izuzimanja iz postupka, postupanje čelnika naručitelja te objavu podataka o gospodarskim subjektima u odnosu na koje postoji sukob interesa, kada je takva objava propisana Zakonom o javnoj nabavi. Svi članovi povjerenstva naručitelja u pojedinom postupku dužni su potpisati izjavu o postojanju ili nepostojanju sukoba interesa te je bez odgađanja ažurirati ako nastupe promjene.“

Članak 2.
U članku 5. stavak 2. mijenja se i glasi:
„U plan nabave unose se predmeti nabave u skladu sa Zakonom o javnoj nabavi i pravilnikom kojim se uređuje plan nabave, registar ugovora i priprema postupaka javne nabave. Za predmete nabave procijenjene vrijednosti jednake ili veće od 5.000,00 eura bez PDV-a plan nabave sadrži sve obvezne podatke propisane važećim propisima, osobito evidencijski broj nabave, predmet nabave, CPV oznaku, procijenjenu vrijednost, područje primjene, vrstu postupka, podatak o podjeli na grupe, podatak o sklapanju ugovora ili okvirnog sporazuma, financiranju iz fondova Europske unije kada je primjenjivo te planirani početak postupka i planirano trajanje ugovora ili okvirnog sporazuma. Podaci se unose, mijenjaju i objavljuju u skladu s važećim propisima.“




Članak 3.
Članak 7. mijenja se i glasi:
„Odredbe ovoga Pravilnika ne primjenjuju se na nabave koje su izuzete od primjene sukladno člancima 33. i 34. Zakona o javnoj nabavi, na temelju izričite odredbe toga Zakona i ako su ispunjeni svi zakonom propisani uvjeti za primjenu izuzeća.
Ako zakonski uvjeti za izuzeće nisu ispunjeni, nabava se provodi prema ovom Pravilniku, odnosno prema Zakonu o javnoj nabavi ako su ispunjeni uvjeti za njegovu primjenu.“

Članak 4.
U članku 8. stavak 5.  mijenja se i glasi:
„Žurnost ne predstavlja osnovu za izuzimanje nabave od primjene propisanog načina provedbe postupka. Ako je procijenjena vrijednost veća od 15.000,00 EUR, postupak se provodi putem modula jednostavne nabave u EOJN RH, a za nabave za koje je ovim Pravilnikom propisana javna objava provodi se javna objava, osim ako su ispunjeni i obrazloženi uvjeti za neku od iznimaka iz članka 20. ovoga Pravilnika. Za nabave do 15.000,00 EUR primjenjuje se odgovarajući postupak prema vrijednosnim pragovima iz ovoga Pravilnika. Žurnost ne smije biti posljedica propusta ili nepravodobnog planiranja naručitelja.“

Članak 5.
Članak 16. mijenja se i glasi:
„1. Postupak nabave provodi upravni odjel koji ima potrebu za nabavom robe, usluga ili radova, odnosno drugi upravni odjel u posebnim slučajevima.
2. Nabava se provodi prikupljanjem najmanje jedne ponude gospodarskog subjekta sposobnog za izvršenje predmeta nabave.
3. Broj gospodarskih subjekata od kojih se traži ponuda može biti i veći od jednog, ovisno o prirodi predmeta nabave i razini tržišnog nadmetanja.
4. Komunikacija s gospodarskim subjektima može biti poštanskom pošiljkom, osobnom dostavom/preuzimanjem ponuda, elektroničkim sredstvima komunikacije ili kombinacijom tih sredstava, na dokaziv način (dokumentirano), a prema odabiru naručitelja.
5. Za dostavu ponuda određuje se primjereni rok od najmanje tri dana, koji može biti i kraći, ovisno o složenosti predmeta nabave.
6. Ponude otvara, odnosno pregledava i ocjenjuje službenik ili namještenik zadužen za konkretnu nabavu, koji ne mora imati certifikat za javnu nabavu.
7. Otvaranje ponuda nije javno.
8. Na temelju izabrane ponude popunjava se narudžbenica kojoj je sastavni dio odabrana ponuda ili se priprema ugovor.
9. Suglasnost na narudžbenicu ili prijedlog ugovora daje čelnik upravnog tijela ili osoba koju čelnik ovlasti.
10. Za praćenje realizacije ugovorene nabave odgovoran je upravni odjel za koji je nabava ugovorena.
11. Radi izrade godišnjih izvješća o javnoj nabavi, upravni odjel obvezan je voditi evidenciju o jednostavnim nabavama procijenjene vrijednosti manje od 10.000,00 eura bez PDV-a, posebno za robu, usluge i radove.“
Članak 6.
U članku 17. točka 4. mijenja se i glasi:
„4. Nabava se provodi prikupljanjem ponude od najmanje tri gospodarska subjekta sposobna za realizaciju konkretne nabave.“

Točke od 12. do 20., postaju točke od 11. do 19.

Nova točka 19. mijenja se i glasi:
„19. Radi izrade godišnjih izvješća o javnoj nabavi, Grad Čazma obvezan je voditi evidenciju o jednostavnim nabavama čija je procijenjena vrijednost jednaka ili veća od 10.000,00 eura, a manja od 50.000 eura za robe, usluge i projektne natječaje / 100.000,00 eura za radove (≥ 10.000,00 € i < 50.000,00 € za robu, usluge i projektne natječaje odnosno < 100.000,00 € za radove) bez PDV-a, posebno za robe, usluge i radove u evidenciji jednostavnih nabava koju vodi naručitelj u skladu s važećim propisima.“


Članak 7.
U članku 18., točka 21. mijenja se i glasi:
„21. U postupku jednostavne nabave procijenjene vrijednosti veće od 15.000,00 EUR gospodarski subjekt koji smatra da mu je postupanjem naručitelja u pojedinoj nabavi povrijeđeno pravo ili pravni interes može izjaviti prigovor.“

U članku 18., točka 25. mijenja se i glasi:
„25. Radi izrade godišnjih izvješća o javnoj nabavi, Grad Čazma je obvezan voditi evidenciju o jednostavnim nabavama čija je procijenjena vrijednost jednaka ili veća od 10.000,00 eura, a manja od 50.000,00 eura za robe, usluge i projektne natječaje / 100.000,00 eura za radove (≥ 10.000,00 € i < 50.000,00 € za robu, usluge i projektne natječaje odnosno < 100.000,00 € za radove) bez PDV-a, posebno za robe, usluge i radove u evidenciji jednostavnih nabava koju vodi naručitelj u skladu s važećim propisima.“

Članak 8.

U članku 19., točka 23. mijenja se i glasi:
„23. U postupku jednostavne nabave procijenjene vrijednosti veće od 15.000,00 gospodarski subjekti koji smatraju da im je postupanjem naručitelja u pojedinoj nabavi povrijeđeno pravo ili pravni interes mogu izjaviti prigovor.“
U članku 19., ispravlja se broj točke „28.“, tako da treba ispravno stajati „27.“

Članak 9.

Članak 28. te naslov iznad članka:  “IZVRŠNOST ODLUKE”,  brišu se.

Članak 10.

Članci 29. do 38., postaju članci 28. do 37.

Članak 11. 

U novom članku 28. mijenja se stavak 5. tako da glasi:
„Prigovor se podnosi u roku od tri (3) dana od dana dostave odluke o odabiru ili odluke o poništenju, odnosno od dana objave odluke u EOJN RH ako se odluka objavljuje u tom sustavu.“

Članak 12.
Članak 29. mijenja se i glasi:

„Članak 29.
O prigovoru odlučuje gradonačelnik.
Prije donošenja odluke o prigovoru, razmatraju se navodi prigovora i dokumentacija postupka te se, prema potrebi, pribavljaju očitovanja osoba koje su sudjelovale u provedbi postupka. O prigovoru se odlučuje u roku od tri (3) dana od njegova zaprimanja, osim ako je zbog potrebe utvrđivanja odlučnih činjenica nužno obrazloženo dulje postupanje.
Gradonačelnik prigovor odbacuje ako je nedopušten, nepravodoban ili ga je podnijela neovlaštena osoba, odbija ako je neosnovan, odnosno usvaja ako utvrdi da je osnovan. Ako se prigovor usvoji, gradonačelnik će poništiti odluku o odabiru ili drugu osporenu radnju u potrebnom opsegu te odrediti ponovni pregled i ocjenu ponuda ili poduzimanje druge radnje potrebne za zakonito dovršenje postupka.
Odluka o prigovoru mora biti obrazložena i sadržavati uputu o pravnom lijeku, uključujući informaciju o mogućnosti sudske zaštite, ako je primjenjiva. Odluka se dostavlja podnositelju prigovora, a drugim sudionicima postupka kada se njome neposredno utječe na njihova prava ili pravne interese.
Na postupanje u vezi s prigovorom primjenjuju se odredbe Zakona o općem upravnom postupku i drugih mjerodavnih propisa u mjeri u kojoj su primjenjive s obzirom na pravnu narav odluke i status naručitelja.
Odluka o odabiru ili poništenju ne smije se provesti sklapanjem ugovora prije isteka roka za prigovor. Ako je prigovor pravodobno podnesen, sklapanje ugovora odgađa se do dostave odluke o prigovoru, osim ako mjerodavni propisi izričito dopuštaju drukčije.“

Članak 13.

Članak 33. mijenja se i glasi:
“Članak 33.
Ugovor o nabavi može se izmijeniti tijekom njegova trajanja samo ako su ispunjeni uvjeti određeni ugovorom, ovim Pravilnikom i mjerodavnim propisima, uz poštivanje načela transparentnosti, jednakog tretmana, tržišnog natjecanja i zabrane izbjegavanja primjene Zakona o javnoj nabavi.
Prije svake izmjene naručitelj je dužan procijeniti njezin predmet, pravnu osnovu, vrijednost i kumulativni učinak svih prethodnih izmjena te dokumentirati razloge i način izračuna vrijednosti izmjene. Izmjena ne smije promijeniti prirodu ili ukupni karakter nabave niti se njome smiju naknadno uvesti uvjeti koji bi mogli utjecati na krug sudionika ili ishod prvotnog postupka.
Ako bi izmjena, da je bila poznata u trenutku pokretanja postupka, utjecala na procijenjenu vrijednost ili zahtijevala primjenu strožih pravila odnosno drukčijeg postupka, naručitelj je dužan prije njezina ugovaranja utvrditi dopušta li mjerodavni propis takvu izmjenu. Ako dopuštena pravna osnova ne postoji, potrebno je provesti novi postupak nabave.
Svaka izmjena mora biti prethodno pisano obrazložena i dokumentirana, a ako je ugovor sklopljen u pisanom obliku, izmjena se ugovara u pisanom obliku prije izvršenja izmijenjenih obveza.“




Članak 14.

Ove Izmjene i dopune stupaju na  snagu osmoga dana od dana objave u „Službenom vjesniku“.


PREDSJEDNIK GRADSKOG VIJEĆA

Igor Grčić
